CELEX: 32010D0462
Language: da
Date: 2010-08-18 00:00:00
Title: 2010/462/EU: Kommissionens afgørelse af 18. august 2010 om vedtagelse af en finansieringsafgørelse vedrørende et pilotprojekt til fremme af forbrugerindflydelse, effektivitet og stabilitet på de finansielle markeder i Europa gennem efteruddannelse af forbrugersammenslutninger og lignende organisationer

20.8.2010   
            
            
               DA
            
            
               Den Europæiske Unions Tidende
            
            
               L 219/21
            
         KOMMISSIONENS AFGØRELSE
   af 18. august 2010
   om vedtagelse af en finansieringsafgørelse vedrørende et pilotprojekt til fremme af forbrugerindflydelse, effektivitet og stabilitet på de finansielle markeder i Europa gennem efteruddannelse af forbrugersammenslutninger og lignende organisationer
   (2010/462/EU)
   EUROPA-KOMMISSIONEN HAR —
   under henvisning til traktaten om Den Europæiske Union,
   under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1) (i det følgende benævnt »finansforordningen«), særlig artikel 75,
   under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (2) (i det følgende benævnt »gennemførelsesbestemmelserne«), særlig artikel 90, og
   ud fra følgende betragtninger:
   
               (1)
            
            
               I henhold til artikel 75 i finansforordningen og artikel 90, stk. 1, i gennemførelsesbestemmelserne skal der forud for indgåelsen af en forpligtelse til at afholde en udgift over Unionens budget foreligge en finansieringsafgørelse, som fastslår de vigtigste elementer i en foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
            
         
               (2)
            
            
               I henhold til finansforordningens artikel 49, stk. 6, litra a), er dette pilotprojekt et pilotprojekt af eksperimentel art, der skal vise, om en foranstaltning er gennemførlig og nyttig.
            
         
               (3)
            
            
               Budgetmyndigheden har i Unionens budget for 2010 afsat 1 mio. EUR til et pilotprojekt vedrørende forbrugerindflydelse, effektivitet og stabilitet på de finansielle markeder i Europa gennem efteruddannelse.
            
         
               (4)
            
            
               Der er planlagt tre foranstaltninger til gennemførelse af dette pilotprojekt, og finansieringen bør være genstand for en enkelt afgørelse.
            
         
               (5)
            
            
               Finansielle tjenesteydelser bliver mere komplicerede, og derfor har forbrugerne større behov for finansiel rådgivning. Generel finansiel rådgivning kan øge forbrugernes indflydelse og give en idé om, hvordan man køber finansielle tjenesteydelser på den smarteste måde. Efteruddannelse af ikke-profitorienterede enheder, f.eks. forbrugersammenslutninger og andre ngo’er samt statslige organisationer, vil sætte dem i stand til at give forbrugerne bedre råd om en lang række vigtige spørgsmål vedrørende finansielle tjenesteydelser.
            
         
               (6)
            
            
               Denne finansieringsafgørelse kan også dække betaling af skyldig rente som følge af for sen betaling, jf. artikel 83 i finansforordningen og artikel 106, stk. 5, i gennemførelsesbestemmelserne.
            
         
               (7)
            
            
               Udtrykket »væsentlig ændring« bør defineres som omhandlet i gennemførelsesbestemmelsernes artikel 90, stk. 4, med henblik på anvendelsen af denne afgørelse —
            
         VEDTAGET DENNE AFGØRELSE:
   Eneste artikel
   Foranstaltningerne i bilaget godkendes hermed. De finansieres med højst 1 000 000 EUR over budgetpost 17 02 04 i Den Europæiske Unions budget for 2010. Denne bevilling kan også dække skyldig rente som følge af for sen betaling.
   De beløb, der er anført i de følgende beskrivelser, er vejledende. Inden for det vejledende maksimale budget for alle de bestemte foranstaltninger anses kumulerede ændringer, der ikke overstiger 20 %, ikke for væsentlige, forudsat at de ikke i væsentlig grad påvirker pilotprojektets karakter og målsætninger.
   Den anvisningsberettigede kan vedtage sådanne ændringer i overensstemmelse med princippet om forsvarlig økonomisk forvaltning og proportionalitet.
   
      Udfærdiget i Bruxelles, den 18. august 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 248 af 16.9.2002, s. 1.
   
      (2)  EFT L 357 af 31.12.2002, s. 1.
   
      BILAG
      Område: Forbrugerpolitik
      
         Pilotprojekt under budgetpost 17 02 04
      
      Retsgrundlag: Artikel 49, stk. 6, litra a), i forordning (EF, Euratom) nr. 1605/2002
      En bevilling på 1 mio. EUR er øremærket til iværksættelse af et pilotprojekt til fremme af forbrugerindflydelse, effektivitet og stabilitet på de finansielle markeder i Europa, navnlig ved at øge forbrugernes indflydelse i forbindelse med finansielle tjenesteydelser gennem efteruddannelsesforanstaltninger og rådgivning af forbrugerne.
      Antal planlagte foranstaltninger: GD SANCO planlægger at gennemføre tre forskellige foranstaltninger inden for området forbrugerindflydelse i forbindelse med finansielle tjenesteydelser gennem efteruddannelse:
      Efteruddannelseskurser i finansielle tjenesteydelser for forbrugersammenslutninger og andre interesserede ikke-profitorienterede parter, som giver slutbrugerne af finansielle tjenesteydelser information og råd under en eksisterende rammekontrakt. I september 2010 indgås der kontrakt vedrørende denne foranstaltning under en gældende rammekontrakt for et beløb på 200 000 EUR.
      En undersøgelse, som har til formål i hver medlemsstat at kortlægge de ikke-profitorienterede enheder, som yder generel rådgivning om finansielle tjenesteydelser til forbrugerne. Undersøgelsen skal endvidere omfatte en vurdering af den bedste praksis for generel finansiel rådgivning. Den skal også identificere eventuelle efteruddannelsesbehov i forbindelse med finansiel rådgivning, som disse enheder måtte have. Der afsættes et beløb på 150 000 EUR til denne undersøgelse, og i den forbindelse iværksættes der en åben indkaldelse af tilbud (tjenesteydelseskontrakt) i august 2010.
      Yderligere efteruddannelseskurser i finansielle tjenesteydelser for interesserede ikke-profitorienterede enheder, som yder generel rådgivning til forbrugerne om finansielle tjenesteydelser, tilrettelægges til opfølgning af resultaterne af ovennævnte kortlægningsundersøgelse. Der afsættes et beløb på 650 000 EUR til denne efteruddannelsesforanstaltning, og i den forbindelse iværksættes der en åben indkaldelse af tilbud (tjenesteydelseskontrakt) i maj 2011.